  Анжелика Тихонова корреспондент Сьӧлтаысь нылпиослы но быдэ вуымтэослы спортъя школаысь кивалтӥсьлэн дышетон но визьнодан ужъёсъя воштӥсез Валентина Неустроева Спортъя школаосын устооссэ ужасьёсты шараянъя XI огъяросси конкурсын вормиз. Данъян ужрад Москваын ортчиз. Со сярысь «Удмуртия» агентстволэн корреспондентэзлы вожвылъяськонэ пыриськись вераз. Конкурс кык люкетэн ортчиз. Улосвыл люкетаз куриськонъёсты но портфолиосты кутӥзы. Бӧрысь соосты Москваын утизы. Тужгес устооссэ вожвылъяськонлэн огъяросси люкетаз ӧтизы, отчы Россиысь 41 улосвылъёсысь 94 номинантъёс пыриськизы. Вормисьёсты куинь номинациын шараязы: кивалтӥсь, кивалтӥсьлэн воштӥсез но валтӥсь инструктор-методист, инструктор-методист, методист. Валентина Неустроеваез кивалтӥсьлэн устоез воштӥсез шуыса пусйизы. Радъясьёс бадӟым но милям кадь пичи спортшколаосты висъяны тыршизы. Соин ик котькуд номинациын быдэн кык вормисьёсты пусйизы Валентина Неустроева, Сьӧлтаысь спортъя школаысь кивалтӥсьлэн дышетон но визьнодан ужъёсъя воштӥсезДанъетъёсты Россиысь спортъя министр Олег Матыцин но спортъя школаосын ужасьёслэн огъяросси огазеяськонзылэн тӧроез Александр Паршиков сётӥзы. Валентина Неустроева Сьӧлтаысь спортъя школаын кивалтӥсьлэн воштӥсез луыса 10 ар ужа ини. Нылкышно тренеръёслэсь ужамзэс чакла, ужкагазъёсын выре. Со сяна, куасэн бызьылонъя, полиатлонъя но капчи атлетикая ӵошатсконъёсын судья луэ. Со пусъе, Сьӧлтаысь спортъя школалэн историез кузь ик ӧвӧл на – 20 ар гинэ. Озьы ке но, ужъемышез адӟиське. Тренеръёс ёросысь ваньмаз сямен школаосын 10 пӧртэм ӧръёсъя секциос нуо, отчы ог 500 пала пиналъёс ветло. Соос пӧртэм ӵошатсконъёсын вормисьёс но призёръёс луо.  Тодэ вайытом, Удмуртиысь куинь дышетскисьёс «Ученик года – 2021» огъяросси конкурслэн финалаз потӥзы. Тегъёс: Спорт Дышетон Удмуртия Россия Сьӧлта  